Nýtt og spennandi ár er framundan hjá Fjallafélaginu . Boðið verður uppá fjölbreytta fjallgönguáætlun sem gefur fólki á öllum aldri tækifæri á að takast á við nýjar áskoranir í faðmi náttúrunnar . Nánar verður greint frá áætlun ársins 2013 innan tíðar hér á heimasíðunni . Þeir Haraldur Örn Ólafsson og Örlygur Steinn Sigurjónsson munu sem áður fara með umsjón með fararstjórn . Það er okkur ánægja að tilkynna að við höfum fengið liðsstyrk en Örvar Þór Ólafsson mun stýra helstu verkefnum sem framundan eru hjá Fjallafélaginu ásamt því að vera einn af fararstjórum hópsins . Örvar er menntaður viðskiptafræðingur og starfar sem slíkur . Hann hefur frá unglingsaldri ferðast um fjöll og jökla á Íslandi og hefur m.a. komið að leiðsögn fyrir FÍ . Þá hefur hann stundað hlaup af kappi og m.a. tekið þátt í New York maraþoninu og Laugavegshlaupinu í tvígang . Fjallafélagið hefur á undanförnum árum boðið uppá ýmsar fjallgönguáætlanir , t.d. 9000 metra áskorunina sem hefur veitt göngufólki þjálfun og undirbúning fyrir að takast á við Hvannadalshnúk sem lokatakmark . Einnig höfum við boðið uppá sérhæfðari áætlanir sem einskorðast við krefjandi tinda , s.s. Herðubreið , Tindfjallajökul , Skessuhorn og Eyjafjallajökul svo eitthvað sé nefnt . Við munum áfram kappkosta að bjóða uppá áhugaverða en jafnframt krefjandi gönguáætlun þar sem lögð er áhersla á vandaða þjálfun , fræðslu og undirbúning . Örlygur Steinn Haraldur Örn og Örvar Þór Myndir af Hvannadalshnúksferð eru hér fyrir neðan .